স্পোর্টস রিপোর্টার : ইয়ান মরগান বাংলাদেশে না আসলেও দলের আসার ঘোষণা দিলেন পেসার স্টুয়ার্ট ব্রড। ইংলিশ পেসার সাফ জানিয়ে দিলেন বাংলাদেশ সফরে ইংল্যান্ড দলের সঙ্গেই থাকছেন তিনি। ইংল্যান্ড ক্রিকেট বার্ডকে (ইসিবি) ব্রড জানিয়েছেন, বাংলাদেশ সফরের জন্য তিনি প্রস্তুত। ব্রিটিশ সাংবাদিকদের ব্রড বলেছেন,‘জুলাইয়ে জঙ্গি হামলার ঘটনার পর স্বাভাবিকভাবেই বাংলাদেশে সফর নিয়ে আমরা দ্বিধাদ্বন্দে ছিলাম। এখনও আমাদের অনেকেই এই সফর নিয়ে দ্বিধাগ্রস্ত। তবে আমি মনে করি নিরাপত্তা নিয়ে এত শঙ্কা বা ভয়ভীতির কোরো কারণ নেই। পরিস্থিতি যা দাঁড়িয়েছে তাতে পৃথিবীর কোনো স্থানই বর্তমানে নিরাপদ নয়। সবখানেই নিরাপত্তা নিয়ে শঙ্কা রয়েছে। তাই বাংলাদেশে না যাওয়ার কোনো কারণ নেই। আমি ইসিবিকে জানিয়ে দিয়েছি যে বাংলাদেশ সফরে আমি দলের সঙ্গেই থাকছি।’ গত ১ জুলাই গুলাশানের হলি আর্টিজান রেস্তোরাঁয় জঙ্গি হামলায় বিদেশী নাগরিকদের প্রাণ হারানোর পর ইংল্যান্ড দলের বাংলাদেশ সফর নিয়ে অনিশ্চয়তা তৈরি হয়েছিল। তবে বাংলাদেশ ক্রিকেট বোর্ডের (বিসিবি) আন্তরিক প্রচেষ্টা ও ইসিবির প্রতিনিধি দল বাংলাদেশে নিরাপত্তা ব্যবস্থা স্বচক্ষে দেখে যাওয়ার পর সিরিজ নিয়ে শঙ্কা কেটে গেছে। তবে ইংল্যান্ড দলের অধিনায়ক ইয়ান মরগান এই সফরে আসতে রাজি নন। এমন ঘোষণা দেওয়ার পর তিনি পরেছেন তোপের মুখে। ইংল্যান্ড ক্রিকেট বোর্ড ও সাবেক ইংলিশ ক্রিকেটাররাও মরগানের সমালোচনা মুখর হয়েছেন। সিদ্ধান্ত না বদলালে অধিনায়কত্ব হারাতে হবে মরগানকে। মরগানের মতো নেতিবাচক মনোভাব ধারণ করেন না ব্রড।